**Javni natječaj**

**za financiranje programa i projekata udruga u 2026. godini**

(1) Općina Donji Andrijevci poziva udruge koje su programski usmjerene na rad za opće dobro u području sporta i rekreacije, kulture i ostalih društvenih djelatnosti da se prijave za financijsku podršku iz proračuna Općine Donji Andrijevci za 2026. godinu.

(2) Udruge sukladno ovom Javnom natječaju (dalje u tekstu: Natječaj) mogu prijaviti program/projekt koji unaprjeđuje kvalitetu života i socijalnu koheziju u općini Donji Andrijevci sukladno strateškim i planskim dokumentima Općine za sljedeća prioritetna područja:

* **Prioritetno područje 1 – Sport i rekreacija**
* **Prioritetno područje 2 – Kultura**
* **Prioritetno područje 3 – Ostale društvene djelatnosti**

(3) Ukupno planirana vrijednost ovog Natječaja je **152.000,00 eura.** Od toga za:

* Prioritetno područje 1 – Sport i rekreacija **110.000,00 eura**
* Prioritetno područje 2 – Kultura **17.000,00 eura**
* Prioritetno područje 3 – Ostale društvene djelatnosti **25.000,00 eura**

**Najmanji** iznos financijskih sredstava koji se može prijaviti i ugovoriti po pojedinom programu/projektu iz područja **Sporta i rekreacije** je **132,72 eura**, a **najveći** iznos je **50.000,00 eura.**

**Najmanji** iznos financijskih sredstava koji se može prijaviti i ugovoriti po pojedinom programu/projektu iz područja **Kulture** je **132,72 eura**, a **najveći** iznos je **10.000,00 eura.**

**Najmanji** iznos financijskih sredstava koji se može prijaviti i ugovoriti po pojedinom programu/projektu iz područja **Ostalih društvenih djelatnosti** je **132,72 eura**, a **najveći** iznos je **20.000,00 eura.**

(4) Rok za prijavu na Natječaj je 30 dana od dana objave Natječaja, zaključno sa **26.3.2026. do 15:00 sati**, podnošenjem prijave u aplikaciji.

Sve prijave pristigle izvan roka neće biti uzete u razmatranje.

(5) Prijave se dostavljaju **isključivo u aplikaciji** dostupnoj na adresi **oda.udruga.eu**, u kojoj se nalaze obrasci za ispunjavanje – obrazac opisa programa/projekta (B1) te obrazac proračuna programa/projekta (B2), obrasci priloga za preuzimanje zajedno s Uputama za prijavitelje i Uputama za korištenje aplikacije.

(6) Obvezne obrasce potrebno je ispuniti izravno u aplikaciji te u nju učitati propisane obvezne priloge.

Podnositelji prijave putem aplikacije dužni su na zahtjev davatelja financijskih sredstava dostaviti svu potrebnu izvornu dokumentaciju i obvezne priloge u izvorniku.

Prijave koje nisu dostavljene u roku određenom ovim Natječajem, te koje u cijelosti ne zadovoljavaju propisane uvjete ovog Natječaja, neće se razmatrati.

(7) Svaki prijavitelj može prijaviti **najviše jedan (1) program ili jedan (1) projekt** u okviru ovog Natječaja, na razdoblje provedbe do 12 mjeseci od dana potpisivanja ugovora.

(8) Postupak zaprimanja, otvaranja i pregleda dostavljenih prijava, procjena prijava, dostava dodatne dokumentacije, ugovaranje, donošenje odluke o dodjeli financijskih sredstava, podnošenje prigovora, postupanje s dokumentacijom kao i indikativni kalendar provedbe Natječaja detaljno su opisani u Uputama za prijavitelje na Javni natječaj za sufinanciranje programa i projekata udruga u 2026. godini.

(9) Sva pitanja vezana uz Natječaj mogu se postaviti isključivo elektroničkim putem, slanjem upita na sljedeću adresu elektronske pošte - [opcinadonjiandrijevci@gmail.com](mailto:opcinadonjiandrijevci@gmail.com) i to najkasnije do 17.3.2026. godine. Općina Donji Andrijevci nema obveze odgovarati na pitanja postavljena nakon ovog datuma.

KLASA: 230-01/26-01/5

URBROJ: 2178-4-26-2

Donji Andrijevci, 26.2.2026.